CELEX: 32013R0599
Language: ro
Date: 2013-06-24 00:00:00
Title: Regulamentul de punere în aplicare (UE) nr. 599/2013 al Comisiei din 24 iunie 2013 de modificare a Regulamentului (UE) nr. 578/2010 în ceea ce privește sumele restituirilor la export, care nu fac obiectul unui certificat, pentru anumite produse agricole sub formă de mărfuri care nu sunt incluse în anexa I la tratat și notificarea, de către statele membre, a anumitor date aferente

25.6.2013   
            
            
               RO
            
            
               Jurnalul Oficial al Uniunii Europene
            
            
               L 172/11
            
         REGULAMENTUL DE PUNERE ÎN APLICARE (UE) NR. 599/2013 AL COMISIEI
   din 24 iunie 2013
   de modificare a Regulamentului (UE) nr. 578/2010 în ceea ce privește sumele restituirilor la export, care nu fac obiectul unui certificat, pentru anumite produse agricole sub formă de mărfuri care nu sunt incluse în anexa I la tratat și notificarea, de către statele membre, a anumitor date aferente
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Regulamentul (CE) nr. 1216/2009 al Consiliului din 30 noiembrie 2009 de stabilire a regimului comercial aplicabil anumitor mărfuri rezultate din transformarea produselor agricole (1), în special articolul 8 alineatul (3) primul paragraf,
   întrucât:
   
               (1)
            
            
               Regulamentul (UE) nr. 578/2010 al Comisiei din 29 iunie 2010 privind punerea în aplicare a Regulamentului (CE) nr. 1216/2009 al Consiliului în ceea ce privește regimul de acordare a restituirilor la export pentru anumite produse agricole exportate sub formă de mărfuri care nu sunt incluse în anexa I la tratat, precum și criteriile de stabilire a cuantumurilor sumelor respective (2) prevede că micii exportatori sunt scutiți de prezentarea unui certificat de restituire până la sumele totale stabilite la nivel individual și la nivel mondial. Regulamentul prevede, de asemenea, că certificatele de restituire solicitate și, în unele cazuri, certificatele de restituire eliberate trebuie să fie comunicate Comisiei.
            
         
               (2)
            
            
               Reducerile recente ale ratelor restituirilor la export, datorate efectelor combinate ale reformei politicii agricole comune și ale evoluției prețurilor produselor agricole pe piața mondială, au dus la o diminuare a numărului cererilor de certificate de restituire sau la inexistența acestor cereri, atenuând astfel presiunea asupra bugetului Uniunii în ceea ce privește restituirile la export pentru produse care nu sunt incluse în anexa I la tratat. În astfel de situații, în care Uniunea nu riscă încălcarea angajamentelor sale internaționale, este adecvată simplificarea sistemului de acordare a restituirilor la export pentru anumite produse agricole sub forma mărfurilor care nu sunt incluse în anexa I la tratat, reducând astfel sarcina administrativă.
            
         
               (3)
            
            
               Prin urmare, este necesar să se mărească pragul de plată sub care micii exportatori sunt scutiți de obligația de a prezenta un certificat de restituire la nivel individual și la nivel mondial. Este, de asemenea, oportun să se suspende obligația autorităților competente ale statelor membre de a notifica sumele reprezentate de certificatele de restituire solicitate, în cazul în care restituirile aplicabile tuturor produselor de bază sunt suspendate, nu au fost stabilite sau sunt egale cu zero, precum și de a notifica anumite certificate de restituire emise în cazul în care nu au fost emise certificate de restituire și, în cazul în care nu este implicată nicio sumă, de a notifica anumite informații pentru a garanta funcționarea și gestionarea sistemului de certificate de restituire, precum și de a informa Comisia că nu a fost acordată nicio sumă.
            
         
               (4)
            
            
               Prin urmare, Regulamentul (UE) nr. 578/2010 ar trebui modificat în consecință.
            
         
               (5)
            
            
               Măsurile prevăzute de prezentul regulament sunt conforme cu avizul Comitetului pentru probleme orizontale referitoare la comerțul cu produse agricole prelucrate care nu sunt cuprinse în anexa I la tratat,
            
         ADOPTĂ PREZENTUL REGULAMENT:
   Articolul 1
   Regulamentul (UE) nr. 578/2010 se modifică după cum urmează:
   
               1.
            
            
               La articolul 42, alineatul (1) se înlocuiește cu următorul text:
               „(1)   Nu sunt necesare certificate în cazul exporturilor pentru care cererile depuse de operator în cursul anului bugetar nu dau naștere la plăți de peste 200 000 EUR.”
            
         
               2.
            
            
               La articolul 43, alineatul (1) se înlocuiește cu următorul text:
               „(1)   Pentru fiecare perioadă bugetară, exporturile menționate la articolul 42 alineatul (1) pot face obiectul plății unei restituiri în limitele unei rezerve globale de 80 de milioane EUR pe an bugetar.”
            
         
               3.
            
            
               Se introduce următorul articol 53a:
               „Articolul 53a
               (1)   În cazul în care restituirea aplicabilă tuturor produselor de bază enumerate în anexa I a fost suspendată, nu a fost stabilită sau este egală cu zero, în cursul uneia dintre perioadele menționate la articolul 29 alineatul (1) literele (a)-(f), se suspendă obligația statelor membre de a notifica cu privire la perioada respectivă prevăzută la articolul 30 și la articolul 34 alineatul (2).
               (2)   În cazul în care nu s-au eliberat certificate de restituire în cursul perioadelor menționate la articolul 51 alineatul (1) literele (c) și (d), se suspendă obligația statelor membre de a notifica prevăzută la articolul 51 alineatul (1) literele (c) și (d).
               (3)   În cazul în care nu există sume implicate, se suspendă obligațiile statelor membre de a notifica prevăzute la articolul 51 alineatul (1) literele (a) și (b), la articolul 51 alineatul (2), la articolul 52 și la articolul 53 prima teză, precum și de a informa că nu s-a acordat nicio sumă prevăzută la articolul 53 a doua teză.”
            
         Articolul 2
   Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
   
      Prezentul regulament este obligatoriu în toate elementele sale și se aplică direct în toate statele membre.
      Adoptat la Bruxelles, 24 iunie 2013.
      
         
            Pentru Comisie
         
         
            Președintele
         
         José Manuel BARROSO
      
   
   
      (1)  JO L 328, 15.12.2009, p. 10.
   
      (2)  JO L 171, 6.7.2010, p. 1.